Mufana a jika hi yindlu. A kuma Humbulani xi lo yima. Xi n'wi khoma hi swiambalo, xi n'wi hlakahla. "A wa ha hlwerisa hi yini" Misaveni a miyela. A a nga swi tivi leswaku xikongomelo xa yena a ku ri yini. "U ta fa! Yho!" Xi vula hi Xitsonga. "Ndzi lo pona ri ahlamile!" Misaveni a titwa a vurile. A swi vona leswaku ku pona ka yena a ku ri mavokweni ya Humbulani. "A wu si pona. Rifu ri le kusuhi na wena!" Humbulani a vula hi mahika. "Teka mali leyi!" A khomisa Misaveni mali munyameni. Misaveni a a nga swi voni leswaku a ku ri mali muni. Kambe a yi ri ya phepha. "U tlula rihlampfu sweswi, u nyamalala. Le ndzhaku ka rihlampfu ku na makhwati, u famba, u ya kule swinene. U fika u khandziya murhi. U khandziya hi vukheta, u ri karhi u xiyaxiya, handle ka swona 'va ta ku kuma'. U ta xika emurhini loko ri xile, u vona ndlela. U khandziya thekisi u ya eThohoyandou, a hi kule ku suka laha. U lava vhengele ra Wimpy. Wimpy yo va yin'we eThohoyandou. U ndzi yimela kona. Ha twanana!" "Ina! Ndza khensa tintswalo ta wena!" "Tshika ku khensa u famba! Nkarhi wa ku siya!" "Ndza ha ya teka tintanghu hala ndlwini." "Iyho!" Ku vula N'wa-Mudau, a nkhunkhunsela, a tlhelela enhangeni. Misaveni a tlhelela endlwini. A fika a lumeka mencisi leswaku a ta vona tintanghu ta yena. Swin'wana swi n'wi byela ku languta yindlu hinkwayo. Yindlu yo va va etlela ku nga lumekiwanga. Loko a languta o swi vona: SWIPALAPALA SWIMBIRHI SWA VANHU. A swi ncikinya elwangwini. Misisi ya yena yi ku nyava-nyava! Mencisi wu timeka. A lumeka nakambe, a hoxa milenge endzeni ka tintanghu. A pfula nyangwa hi vukheta?